Тартым көсөнә эйә камил шәхестәр тирәһендә кешеләрҙең күбәләктәр һымаҡ өйөрөлөүе хаҡ. Был тартым көсөн бөйөк шәхестәрҙең йөрәктәрен биләгән Раббыбыҙға оло һөйөү тыуҙыра, сөнки Раббыбыҙ уларҙың күрер күҙе, һәммәһен ишетер ҡолағы. Хаҡ Тәғәләгә яҡынайғандар Уның һөйөүе, рәхмәте күләгәһенә инә, һөҙөмтәлә әҙәмдәрҙең донъяға хас нәпселе теләктәре, лупа йүнәлткәс, нурланып янып киткән ҡағыҙ ише юҡҡа сыға. Ә инде улар яҡтылыҡ сығанағына әүерелгәс, башҡа кешеләр үҙҙәренең ихтыярынан тыш уларға тартыла башлай. Улар, фани донъя мәнфәғәттәрен ситкә ҡуйып, һауаланыу, эреләнеү кеүек сифаттар менән бәйле булған барса түбәнлектәрҙән ары тора. Уларҙың берҙән-бер теләге – Аллаһтың ризалығына ирешеү, шуға күрә бәләкәй-ҙур, һыуыҡ-эҫе, бай-ярлы төшөнсәләрендә улар айырма күрмәй, йәғни дәрәжәләргә, үҙгәреүсән тормош шарттарына улар битараф. Уларҙың һәммәһе фани, ваҡытлы бит.